นิกเกอิปิดร่วง 228.45 จุด เหตุวิตกกรีซ, เยนแข็ง
นิกเกอิปิดร่วง 228.45 จุด เหตุวิตกกรีซ, เยนแข็ง
18 มิ.ย. 2558

ดัชนีนิกเกอิตลาดหุ้นโตเกียวปิดร่วงลงในวันนี้ โดยดัชนีนิกเกอิลดลง 228.45 จุด หรือ 1.13% ปิดที่ 19,990.82 จุด ซึ่งเป็นระดับต่ำสุดนับตั้งแต่วันที่ 18 พ.ค.โดยปรับตัวลงต่ำกว่าระดับ 20,000 เป็นครั้งแรกในรอบ 1 เดือน เนื่องจากเงินเยนแข็งค่าขึ้นเมื่อเทียบดอลลาร์สหรัฐ ซึ่งบั่นทอนความเชื่อมั่นของนักลงทุนที่มีความวิตกอยู่แล้วเกี่ยวกับความเสี่ยงที่กรีซจะผิดนัดชำระหนี้ และแนวโน้มนโยบายการเงินของสหรัฐที่ยังไม่มีความชัดเจน
คณะกรรมการกำหนดนโยบายการเงิน (FOMC) ของเฟด ลงมติในการประชุมเมื่อวานนี้ให้คงอัตราดอกเบี้ยในช่วง 0-0.25% ต่อไป พร้อมกับส่งสัญญาณการปรับขึ้นอัตราดอกเบี้ยในปีนี้ เนื่องจากสัญญาณการอ่อนตัวของกิจกรรมทางเศรษฐกิจที่เกิดขึ้นตั้งแต่ในช่วงต้นปีได้เริ่มเบาบางลงแล้ว อย่างไรก็ตาม การปรับขึ้นอัตราดอกเบี้ยในปีนี้จะเป็นไปอย่างค่อยเป็นค่อยไป
สำหรับสถานการณ์เกี่ยวกับวิกฤตหนี้กรีซนั้น นายเจอโรน ดิจเซลโบลม ประธานยูโรกรุ๊ป และรัฐมนตรีกระทรวงคลังเนเธอร์แลนด์ เปิดเผยในระหว่างการอภิปรายในรัฐสภาเนเธอร์แลนด์ว่า โอกาสที่รัฐมนตรีคลังของกลุ่มยูโรโซน หรือยูโรกรุ๊ป จะบรรลุข้อตกลงกับกรีซได้นั้น มีน้อยมาก